stanford-oval/wikipedia huggingface dataset:
Cesc Fàbregas
Ura > Arsenal

Fàbregas on FC Barcelonan kasvatti. Arsenalin riveihin Englantiin hän siirtyi syyskuussa 2003. Lokakuussa 2003 pelatussa Liigacupin ottelussa Rotherham Unitedia vastaan Fàbregasista tuli Arsenalin historian nuorin edustusjoukkueessa esiintynyt pelaaja. Saman kilpailun myöhemmän kierroksen ottelussa Wolverhampton Wanderersia vastaan hänestä tuli myös seuran historian nuorin maalintekijä. Seuraavalla kaudella Fàbregas pääsi pelaamaan edustusjoukkueessa säännöllisemmin ja saavutti kauden päätteeksi seuran riveissä FA Cupin voiton. Hänen lopullinen läpimurtonsa Arsenalissa tapahtui sen jälkeen, kun seuran kapteeni Patrick Vieira myytiin italialaiseen Juventukseen kesällä 2005. Noustuaan säännöllisesti avauskokoonpanoon Fàbregas nousi Arsenalin avainpelaajaksi ja vahvisti mainettaan yhtenä maailman parhaista pelaajista. Lokakuussa 2006 hän solmi seuran kanssa vuoteen 2014 ulottuvan jatkosopimuksen.
Marraskuussa 2008 Arsène Wenger nosti Fàbregasin Arsenalin kapteeniksi William Gallas'n menetettyä tämän aseman haukuttuaan pelaajakavereitaan medialle.
Fàbregas pelasi Arsenalissa kaikkiaan 212 valioliigaottelua, joissa teki 35 maalia. Mestarien liigassa hän esiintyi 55 kertaa ja viimeisteli 13 maalia.
Ura > Barcelona

Vuonna 2011 Fàbregas yhdistettiin siirtohuhuissa toistuvasti kasvattajaseuraansa Barcelonaan. Barcelona oli tehnyt hänestä virallisia tarjouksia jo kesällä 2010. Fàbregas sopi paluusta kasvattajaseuraansa 14. elokuuta 2011. Siirtosumma oli 40 miljoonaa euroa. Siirto tapahtui 15. elokuuta lääkärintarkastuksen jälkeen.
Päästyään takaisin kasvattajaseuransa riveihin, Fàbregas muodosti tehokkaan keskikentän kolmikon Xavin ja Sergio Busquetsin kanssa Iniestan pelatessa ylempänä hyökkäyksessä.
Aikuisten tasolla Fàbregas teki Barcelona-debyyttinsä Espanjan Supercupissa, kun hän tuli vaihdosta kentälle Real Madridia vastaan. Barcelona voitti ottelun 3–2 ja Supercupin yhteismaalein 5–4. Fàbregas teki ensimmäisen maalinsa Barcelonassa 2–0 voitossa Portoa vastaan, kun Barcelona voitti vuoden 2011 UEFA Super Cupin ja ensimmäisen maalinsa La Ligassa liigadebyytissä Villarrealia vastaan. Fàbregas oli lähes koko lokakuun loukkaantuneena maajoukkuetauolla tulleen vamman takia. Hän palasi ja teki maalin 4–0 voitossa Viktoria Plzeňiä vastaan Mestarien liigassa. Hän teki maalin myös seurajoukkueiden maailmanmestaruuskilpailun finaalissa brasilialaista Santosta vastaan. Fàbregas voitti ensimmäisellä kaudellaan Barcelonassa Copa del Reyn, Espanjan Supercupin, UEFA Super Cupin ja seurajoukkueiden maailmanmestaruuden. Hän pelasi kauden aikana 48 ottelua, joissa teki 15 maalia ja antoi 20 maalisyöttöä.
Kaudella 2012–2013 Fàbregas päätti pitkän maalittoman kautensa, kun hän iski kauden ensimmäiset liigamaalinsa 3–2 vierasvoitossa Sevillaa vastaan. Lokakuussa hän teki kolme maalia, jotka tulivat liigassa, Mestarien liigassa ja Copa del Reyssä. Hän teki maalin 25. marraskuuta 4–0 vierasvoitossa Levantea vastaan. Fàbregas teki uransa ensimmäisen hattutempun Mallorcaa vastaan 5–0 voitossa 6. huhtikuuta 2013. Toisella kaudellaan Barcelonassa Fàbregas voitti ensimmäisen liigamestaruutensa. Copa del Reyssä Barcelona putosi välierävaiheessa Real Madridia vastaan ja Mestarien liigassa niin ikään välierissä Bayern Muncheniä vastaan. Fàbregas pelasi toisellakin kaudellaan kaikkiaan 48 ottelua, joissa syntyi 14 maalia ja 12 maalisyöttöä.
Kolmannella kaudellaan Barcelonassa Fábregas aloitti kautensa pokaalilla, kun Barcelona voitti Espanjan Supercupin finaalissa Atletico Madridin. Liigakauden avausottelussa 18. elokuuta Levantea vastaan Fàbregas antoi peräti viisi maalisyöttöä 7–0 voitossa. Hän teki koko kaudella 36 liigaottelussa 8 maalia ja antoi 14 maalisyöttöä.
Ura > Chelsea

12. kesäkuuta 2014 Valioliigaseura Chelsea hankki Fàbregasin 5 vuoden sopimuksella. Siirtosumma oli 33 miljoonaa euroa. Fábregas sanoi siirrostaan näin: "Kysyin Barcelonalta keinoa siirtyä seurasta muualle. Seuran presidentti yritti estää siirron, mutta olin tehnyt päätökseni".
Fàbregas teki Chelsea-debyyttinsä 18. elokuuta liiga-avauksessa Burnleytä vastaan. Hän pelasi 3–1 voitossa koko pelin antaen kaksi maalisyöttöä. Hänet palkittiin elokuussa Valioliigan kuukauden pelaajana. 13. syyskuuta 2014 Fàbregas syötti kaksi maalia Swanseaa vastaan ja hänestä tuli Valioliigahistorian ensimmäinen pelaaja, joka antoi vähintään yhden maalisyötön kuudessa peräkkäisessä liigapelissä, 4 Chelseassa ja 2 Arsenalissa kaudella 2010–2011. Neljä päivää myöhemmin hän teki ensimmäisen maalinsa Chelsealle 1–1 tasapelissä Schalkea vastaan Mestarien liigan ensimmäisessä lohkopelissä.
Fàbregas pelasi suojanaamio päässään, kun hän mursi nenänsä 4. huhtikuuta törmäyksessä Charlie Adamin kanssa. 3. toukokuuta, päivä ennen 28-vuotissyntymäpäiviään, hän voitti ensimmäisen Valioliigan mestaruutensa. Kauden viimeistä edellisessä pelissä West Bromwich Albionia vastaan Fàbregas sai punaisen kortin ja hänet buuattiin ulos kentältä hänen potkaistuaan pallolla Chris Bruntia päähän, kun pelaajat olivat keskustelemassa tuomari Mike Jonesin kanssa.
Ensimmäisen maalinsa kaudella 2015–2016 Fàbregas teki Mestarien liigassa 4–0 voitossa Maccabi Tel Avivia vastaan. Kauden ensimmäinen liigamaali tuli tammikuussa 3–3 tasapelissä Evertonia vastaan.
Fàbregasin huhuiltiin olevan lähdössä Lontoosta, kun hän oli penkillä koko ottelun liigakauden 2016−2017 avauksessa West Hamia vastaan. Hän aloitti penkillä myös 20. elokuuta Watfordia vastaan. Silloin Fàbregas vaihdettiin toiselle puoliajalle kentälle Nemanja Maticin tilalle ja hän antoikin syötön Diego Costan tekemään 3–2 voittomaaliin.
Kuukauden kestäneen loukkaantumisen jälkeen, Fàbregas pelasi 21. marraskuuta täydet 90 minuuttia Chelsean alle 23-vuotiaiden joukkueessa. Chelsea voitti 3–2 ja Cesc antoi kaksi maalisyöttöä Michy Batshuayin maaleihin. Kauden viidennessä avauksessa pelatussa liigapelissään 31. joulukuuta Fàbregas saavutti 100. liigasyöttönsä ottelussa Stokea vastaan. 25. helmikuuta 2017 Fàbregas pelasi 300. Valioliigapelinsä Swanseaa vastaan. Hän teki tuossa ottelussa yhden maalin ja syötti toisen. Samassa ottelussa hän saalisti Valioliigauransa 102. maalisyöttönsä, jolla hän ohitti Frank Lampardin liigahistorian toiseksi parhaana syöttäjänä kautta aikain. Hän teki Chelsean mestaruuteen päättyneellä valioliigakaudella 29 ottelussa viisi maalia ja antoi 12 maalisyöttöä.
Kaudella 2017−2018 Fàbregas pelasi 32 valioliigaottelua, mutta syyskaudella 2018 ainoastaan kuusi, joista vain yhden avauskokoonpanossa.
Ura > Monaco

11. tammikuuta 2019 Fàbregas siirtyi Chelseasta Ranskan Ligue 1:ssä pelaavaan AS Monacoon. Hän allekirjoitti monacolaisseuran kanssa kolmen vuoden sopimuksen, vuoteen 2022 asti.
Ura > Espanjan maajoukkue

Fàbregas johdatti Espanjan hopealle Suomessa vuonna 2003 järjestetyissä alle 17-vuotiaiden MM-kilpailuissa. Hän voitti kisoissa sekä maalikuninkuuden että parhaan pelaajan palkinnon. Hän pelasi Espanjan kaikki viisi ottelua alle 20-vuotiaiden MM-kilpailuissa 2005.
Ensimmäisen miesten maaottelunsa Fàbregas pelasi Norsunluurannikkoa vastaan maaliskuussa 2006. Hän oli mukana Espanjan joukkueessa vuoden 2006 MM-kilpailuissa, joissa pelasi Espanjan kaikissa neljässä ottelussa.
Fàbregas pelasi kaikki kuusi ottelua vuoden 2008 EM-kilpailuissa, joissa Espanja voitti mestaruuden. Ensimmäisen maaottelumaalinsa hän teki kisojen avausottelussa Venäjää vastaan.
Cesc oli mukana Espanjan joukkueessa, joka voitti maailmanmestaruuden vuoden 2010 kilpailuissa. Turnauksen loppuottelussa hän pääsi vaihdosta kentälle, ja syötti Andrés Iniestan laukoman voittomaalin. Hän pelasi turnauksessa neljässä ottelussa, muttei ollut kertaakaan avauskokoonpanossa.
Fàbregas oli yksi 23:sta Vicente del Bosquen 2012 EM-kisoihin valitsemasta pelaajasta. Fàbregas aloitti keskikentän keskustan kolmion ylimpänä avausottelussa Italiaa vastaan. Hän teki maalin 1–1 tulokseen päättyneessä ottelussa. Seuraavassa ottelussa hän teki jälleen maalin, kun Espanja voitti Irlannin 4–0. Fàbregas teki välierissä Portugalia vastaan rangaistuspotkukilpailun ratkaisevan maalin. Finaalissa Italiaa vastaan, Fàbregas antoi syötön David Silvan tekemään avausmaaliin. Ottelu päättyi Espanjan 4–0 voittoon. Fàbregas pelasi turnauksen jokaisessa ottelussa.
Fàbregas valittiin Espanjan joukkueeseen Maanosaliittojen cupiin 2013, jossa Espanja hävisi finaalissa Brasilialle 3–0.
Fàbregas valittiin myös Espanjan joukkueeseen vuoden 2014 MM-kisoihin Brasiliaan, jossa Espanja putosi katastrofaalisesti jo alkulohkon jälkeen. Hän pelasi kahdessa ottelussa.
31. maaliskuuta 2015 Fàbregas pelasi ensimmäistä kertaa kapteenin nauha kädessään Espanjan maajoukkueessa ystävyysottelussa Hollantia vastaan Amsterdam Arenalla. Fàbregas ylsi kymmenentenä espanjalaisena jalkapalloilijana 100. maaotteluun 12. lokakuuta 2015, kun Espanja kohtasi Ukrainan vuoden 2016 EM-kisojen karsinnoissa.
Fàbregas pelasi Espanjan kaikki neljä ottelua EM-kilpailuissa 2016. Ne ovat toistaiseksi (tilanne 12.8.2019) hänet viimeiset maaottelunsa.
Saavutukset > Seurajoukkue > Arsenal

FA Community Shield: 2004, 2005
FA Cup: 2005
Mestarien liigan toinen sija: 2006
Saavutukset > Seurajoukkue > Barcelona

Supercopa de España: 2011, 2013
La Liga: 2012–2013
Copa del Rey: 2011–2012
UEFA Super Cup: 2011
Seurajoukkueiden maailmanmestaruus: 2012
Saavutukset > Seurajoukkue > Chelsea

Englannin Valioliiga: 2014–2015, 2016–2017
Englannin liigacup: 2014–2015
FA Cup: 2018
Saavutukset > Maajoukkue > Espanja

Alle 17-vuotiaiden maailmanmestaruushopea: 2003
Euroopan-mestaruus: 2008, 2012
Maailmanmestaruus: 2010
Saavutukset > Henkilökohtaiset

Alle 17-vuotiaiden maailmanmestaruuskilpailut, Kultainen kenkä: 2003
Alle 17-vuotiaiden maailmanmestaruuskilpailut, Kultainen pallo: 2003
Alle 17-vuotiaiden Euroopan-mestaruuskilpailut, Paras pelaaja: 2004
Bravo-palkinto: 2006
Golden Boy: 2006
UEFA Team of the Year: 2006, 2008
Englannin Valioliigan paras syöttäjä: 2006–2007, 2007–2008, 2014–2015
Valioliigan kuukauden pelaaja: tammikuu 2007, syyskuu 2007
Arsenalin kauden paras pelaaja: 2006–2007, 2007–2008
PFA:n vuoden nuori pelaaja: 2007–2008
PFA:n vuoden joukkue: 2007–2008, 2009–2010
ESM vuoden joukkue: 2007–2008, 2009–2010, 2014–2015
EM-kisojen tähdistökentällinen: 2008, 2012
EM-kisojen paras syöttäjä: 2008
FIFA FIFPro World XI 5. joukkue: 2014
Verta, hikeä ja luksusta (suomalainen versio)

| Verta, hikeä ja luksusta |
| --- | --- |
Tyyli:  tosi-tv   dokumentti
Kestoaika:  219 minuuttia
Verkko:   Yle TV2
Jaksoja:  8
Edeltäjä:  Verta, hikeä ja T-paitoja
Verta, hikeä ja luksusta on suomalainen tositelevisiosarja, joka perustuu brittiläiseen dokumenttisarjaan. Sarjassa Arttu Mustonen, Joona Hellman, Roosa Rahkonen ja Yousra Chafak matkustivat Ghanaan Afrikan länsirannikolle tutustumaan maan teollisuuteen mm. kulta- ja timanttikaivoksille ja kaakaoviljelmille. Ohjelman juonsi Rosa Kettumäki.
Uudenseelanninankerias

| Uudenseelanninankerias |
| --- | --- |

Uhanalaisuusluokitus
 Erittäin uhanalainen  
  
Tieteellinen luokittelu
Domeeni::  Aitotumaiset Eucarya
Kunta::  Eläimet Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Yläluokka::  Luukalat Osteichthyes
Luokka::  Viuhkaeväiset Actinopterygii
Lahko::  Ankeriaskalat Anguilliformes
Heimo::  Ankeriaat Anguillidae
Suku::  Ankeriaat Anguilla
Laji::  dieffenbachii
Kaksiosainen nimi
 Anguilla dieffenbachii  (Gray, 1842) 

Katso myös
   Uudenseelanninankerias Wikispeciesissä   Uudenseelanninankerias Commonsissa 
Infobox OKNimi-testi OKIUCN-testi OK: 
Uudenseelanninankerias (Anguilla dieffenbachii) on Uudessa-Seelannissa tavattava ankeriaiden heimon laji. Laji on endeeminen laji, mutta kotimaassaan hyvin laajalle levinnyt. Muiden ankeriaiden tapaan uudenseelanninankerias lisääntyy meressä, mutta kasvaa mannervesissä. Uudenseelanninankerias lukeutuu suurimpiin ankeriaisiin ja kookkaimmat yksilöt voivat olla 2 m ja jopa 50 kg. Tavallisesti ne ovat kuitenkin pienempiä. Kansainvälinen luonnonsuojeluliitto eli IUCN on määritellyt uudenseelanninankeriaan erittäin uhanalaiseksi lajiksi. Sitä uhkaa erityisesti ihmisen toiminta, kuten esimerkiksi kalastus ja elinympäristön vahingoittuminen.
Ulkonäkö ja koko

Uudenseelanninankeriaan ulkomuoto vaihtelee huomattavasti sen eri elinkierron vaiheiden aikana. Leptocephalus-poikaset eivät ulkonäöltään juuri muistuta täysikasvuisia yksilöitä. Täysikasvuiset uudenseelanninankeriaat ovat maan suurimpia makeanveden kaloja ja mahdollisesti suurimpia ankeriaiden suvun (Anguilla) jäseniä. Suurimmillaan se saattaa saavuttaa 2 metrin pituuden ja painaa jopa 50 kg. Tavallisemmin suurikokoisetkin yksilöt ovat kuitenkin 1,2 metriä ja alle 25 kg. Yli 10 kg yksilöt ovat jo harvinaisia. Tätä suuremmat yksilöt ovat olleet historiallisesti nykyistä yleisempiä. Kasvuvauhti riippuu yksilön ympäristöstä. Nopeimmillaan se voi kasvaa 160 mm vuodessa, mutta paikoin vain 9–12 mm vuodessa. keskimäärin yksilö kasvaa noin 20–30 mm vuodessa.
Väritykseltään uudenseelanninankerias on yleensä tummanruskea tai harmaanmusta. Harvemmin ne saattavat olla osittain tai kokonaan keltaisia ja jopa kirkkaan keltaisia. Uudenseelanninankeriaalla on selkäevä, jonka pidemmästä koosta sen erottaa esimerkiksi australianankeriaasta (Anguilla australis), jota tavataan samalla alueella.
Levinneisyys ja elinympäristö

Uudenseelanninankerias on Uuden-Seelannin endeeminen laji. Sitä tavataan Pohjois- ja Eteläsaarella sekä Chathamsaarilla ja Stewartinsaarella. Se on ehkä maan laajimmalle levinnyt makeanveden kala. Sitä tavataan 300 km mereltä sisämaahan ja aina merenpinnan tasolta 1 150 metrin korkeuksille saakka. Laji lisääntyy merellä, mutta sen lisääntymisaluetta ei tunneta. Joidenkin tutkimusten perusteella lisääntymisalue sijaitsee trooppisella vyöhykkeellä Uuden-Kaledonian itäpuolella.
Makeissa vesissä uudenseelanninankeriasta tavataan useissa erilaisissa olosuhteissa estuaareilta pitkälle ylös jokia. Se sietää huonoa vedenlaatua, vähähappisia vesiä ja korkeita lämpötiloja. Yleisin se on kuitenkin kivipohjaisissa kirkkaissa vesissä. Pienempikokoiset alle 300 mm ankeriaat suosivat jokien alajuoksuja, joissa on runsaasti levää ja selkärangattomia. Tätä suuremmat suosivat vesiä, joissa on runsaasti suojapaikkoja. Kookkailla ankerialla levän tai selkärangattomien esiintymisellä ei ole suurta merkitystä.
Elinkierto

Kuten muut ankeriaat, uudenseelanninankerias käy läpi useita elinkierron vaiheita. Leptocephalus-poikaset varttuvat meressä jossa ne kulkeutuvat kohti Uutta-Seelantia merivirtojen mukana ehkä 8–10 kuukauden ajan. Ne kasvavat lasiankeriaiksi jokien suilla ja estuaareilla, josta ne nousevat mannervesiin. Läpikuultavat lasiankeriaat saavat lopulta värityksen kasvu- eli kelta-ankeriaina. Viimeinen vaihe on hopea-ankerias, joksi kasvettuaan ankeriaat lähtevät kutumatkalleen takaisin merelle. Uudenseelanninankeriaiden uskotaan lisääntyvän vain kerran elämässään, minkä jälkeen ne kuolevat. Kutumatkalle lähtevien ankeriaskoiraiden keskimääräinen ikä on 25-vuotta ja naaraiden >40-vuotta. Ne voivat kuitenkin elää huomattavasti vanhemmiksi. Vanhin tunnettu kelta-ankerias oli yli 100-vuotta vanha.
Elintavat ja ravinto

Ravintonsa puolesta uudenseelanninankerias on opportunisti. Sen ravinnoksi kelpaavat esimerkiksi madot, hyönteiset, etanat ja kalat. Kasvaessaan ankeriaat alkavat painottua kaloihin. Ne voivat syödä myös esimerkiksi pieniä lintuja, kuten sorsanpoikasia. Ravintoa ankeriaat etsivät enimmäkseen öisin, kun taas päivän valoisan ajan ne viettävät piileskellen. Ravintonsa ankeriaat löytävät tarkan hajuaistinsa avulla.
Uhat ja suojelu

Kansainvälinen luonnonsuojeluliitto eli IUCN on määritellyt uudenseelanninankeriaan erittäin uhanalaiseksi lajiksi. Suurin osa lajin uhista liittyy ihmisen toimintaan. Uhkatekijöitä ovat esimerkiksi sen lisääntymisreittien esteytyminen, ilmastonmuutos, elinympäristön vahingoittuminen, tulokaslajit, saasteet ja kalastus. Yksittäisten uhkien painoarvoa kokonaisuuden ulkopuolella on kuitenkin vaikea arvioida. Kantojen uskotaan olevan laskussa.
Uudenseelanninankerias oli tärkeä ruuanlähde maoreille, jotka pyysivät sitä verkoin ja ansoin. 1800- ja 1900-luvuilla ankeriaan kalastuksesta tuli myös osa siirtolaiskulttuuria, ja monille Uudessa-Seelannissa varttuneille ankeriaan kalastaminen oli eräänläinen kasvuriitti. Lajin suurimittainen kaupallinen kalastus alkoi vasta 1960-luvulla. Kalastus kohdistuu etenkin kelta- ja hopea-ankeriaisiin. Vuosina 2015–2016 uudenseelanninankerias muodosti noin 19 % maan koko ankeriassaaliista. Historiallisesti ennen väheneviä kantoja ja kiintiöitä sen osuus on ollut vielä suurempi. Lasiankeriaan kalastus on nykyisin laitonta.
Uudenseelanninankerias.
Zayn Malik

| Zayn Malik |
| --- | --- |
 Malik vuonna 2015.
Henkilötiedot
Koko nimi:  Zain Javadd Malik
Syntynyt: 12. tammikuuta 1993 (ikä 32) Bradford, West Yorkshire, Englanti
Ammatti:  Laulaja ja lauluntekijä
Vanhemmat:  Isä: Yaser Malik Äiti: Tricia Brannan Malik
Puoliso:  Gigi Hadid (2015–2021)
Muusikko
Taiteilijanimi:  ZAYN
Laulukielet:  Englanti
Aktiivisena:  2010–
Tyylilajit:  Popmusiikki, nykyaikainen R&B, dancepop ja aiternative R&B
Yhtyeet:  One Direction
Levy-yhtiöt:  Syco, Columbia, RCA
 Nimikirjoitus
Aiheesta muualla
Kotisivut
  [ Muokkaa Wikidatassa ] [ ohje ]  
Zain Javadd ”Zayn” Malik  (s. 12. tammikuuta 1993 Bradford) on englantilainen laulaja, lauluntekijä ja malli. Vuonna 2010 hän osallistui brittiläiseen television laulukilpailuun The X Factoriin alun perin sooloartistina. Ehdittyään jo pudota kilpailusta, hän pääsi siihen takaisin osana ohjelman tuomariston aloitteesta syntynyttä, viiden laulajan muodostamaa One Direction -yhtyettä. Yhtye sijoittui kilpailussa kolmanneksi ja sai pian levytyssopimuksen.
Malikin aikana One Direction julkaisi neljä albumia. Maaliskuussa 2015 hän ilmoitti jättävänsä yhtyeen, koska halusi elää ”tavallisen 22-vuotiaan elämää”. Malik aloitti kuitenkin pian soolouran ja hänen ensimmäinen albuminsa Mind of Mine julkaistiin vuonna 2016 maaliskuussa. Albumin ensimmäinen singlen ”PILLOWTALK” myötä Malikista  tuli ensimmäinen brittiläinen miesartisti jonka ensimmäinen albumi ja single olivat samaan aikaan listan ykkösenä Britanniassa ja Amerikoissa. Hänen myöhemmin tehdyt singlensä ”I Don’t Wanna Live Forever, feat. Taylor Swift” ja ”Dusk Till Dawn, feat. Sia”, ovat myös hittibiisejä.
Joulukuussa 2018 Malik julkaisi toisen albuminsa Icarus Falls.
Malik varttui Bradfordissa englantilais-pakistanilaisen isän Yaserin ja englantilaisen äidin Trician poikana. Hänellä on yksi isosisko ja kaksi pikkusiskoa. Malik on uskonnoltaan muslimi.
Malik alkoi seurustella Perrie Edwardsin kanssa vuonna 2011, ja he menivät kihloihin 2013. He erosivat 2015.
Malik seurusteli yhdysvaltalaisen mallin Gigi Hadidin kanssa vuodesta 2015, ja syyskuussa 2020 heille syntyi tytär. Pari erosi syksyllä 2021.
Tausta

Zain Javadd Malik syntyi 12. tammikuuta 1993 Bradfordissa, Englannissa. Hänen isänsä Yaser Malik on englantilais-pakistanialainen ja hänen äitinsä, Tricia Brannan Malik, on englantilaista ja irlantilaista alkuperää (kääntyi islaminuskoon avioliiton myötä). Zaynilla on yksi isosisko, Doniya, ja kaksi pikkusiskoa, Waliyha ja Safaa. Hänellä oli islamilainen kasvatus.
Malik varttui East Bowlingissa, Bradfordin eteläosassa, työväenluokan perheessä ja naapurustossa. Hän kävi Lower Fieldsin peruskoulun ja Tong High Schoolin Bradfordissa. Malik on todennut, että hän alkoi saada kehuja ulkonäöstään koulun vaihdon jälkeen 12-vuotiaana, ja teini-ikäisenä hän kävi esittävän taiteen kursseilla ja esiintyi koulun ohjelmissa. Hän kasvoi kuunnellen isänsä kaupunkimusiikkilevyjä, pääasiassa R&B:tä, hip hopia ja reggaeta. Hän alkoi kirjoittaa räppejä kun oli vielä koulussa, ja lauloi ensimmäistä kertaa lavalla kun laulaja Jay Sean vieraili hänen koulussaan. Malik on myös nyrkkeillyt muutaman vuoden 15–17-vuotiaana. Ennen hänen musiikkiuransa alkua hän suunnitteli uraa englanninopettajana.
Ura > 2010–2015: The X-Factor ja One Direction

17-vuotias Malik esiintyi Manchesterissä tositelevisiosarja X Factorin seitsemännellä kaudella vuonna 2010. Esiintymisaamuna häntä jännitti, eikä hän olisi halunnut esiintyä, mutta hänen äitinsä pakotti hänet ylös sängystä ja taivutteli hänet lähtemään. Malik lauloi Marion "Let Me Love You" ja hänet hyväksyttiin seuraavalle kierrokselle. Esiintymisen jälkeen Malik kertoi hakevansa kokemuksia. Hän tippui kilpailusta ennen finaalia, mutta tuomarit Nicole Scherzinger ja Simon Cowell tekivät hänestä ryhmän neljän muun kilpailijan Niall Horanin, Liam Paynen, Louis Tomlinsonin ja Harry Stylesin kanssa. Poikabändi tunnetaan nykyään nimellä One Direction. Ryhmä sijoittui kilpailussa kolmanneksi. Poikien suosio kasvoi nopeasti ja myöhemmin Simon Cowell allekirjoitti heidän kanssaan kahden miljoonan punnan levytyssopimuksen Syco Records -levy-yhtiöön. Myöhemmin he allekirjoittivat levytyssopimuksen Columbia Recordsin kanssa.
Diskografia > Sooloalbumit

Mind of Mine (2016)
Icarus Falls (2018)
Nobody Is Listening (2021)
Room Under the Stairs (2024)
Diskografia > One Direction

Up All Night (2011)
Take Me Home (2012)
Midnight Memories (2013)
Four (2014)
Summer (kappale)

| ”Summer” Calvin Harris |
| --- | --- | --- |

Singlen tiedot
 Julkaistu: 14. maaliskuuta 2014
 Formaatti: CD-single, digitaalinen lataus
 Tuottaja(t): Calvin Harris
 Tyylilaji: electro house, dancepop
 Kesto: 03.44
 Levy-yhtiö: Deconstruction, Fly Eye, Columbia
Calvin Harrisin muut singlet
| ”Under Control” 2013 | ”Summer” 2014 | ”Blame” 2014 |
Summer on skotlantilaisen laulaja-lauluntekijän Calvin Harrisin kappale, joka julkaistiin 14. maaliskuuta 2014 hänen neljännen studioalbuminsa, Motionin, toisena singlenä. Kappaleen musiikkivideo julkaistiin 6. huhtikuuta 2014, ja sen ohjasi Emil Nava.
Kuten "Summeria" edeltäneen "Feel So Close" -kappaleen kohdalla, myös tällä kappaleella Harris laulaa – tavoistaan poiketen. Kappale debytoi Britannian singlelistan ensimmäisellä sijalla, joten se oli Harrisin kuudes Britannian singlelistan kärjen saavuttanut kappale. "Summer" oli myynyt heinäkuussa 2014 yli miljoona kopiota ja se on saavuttanut "Billboard Hot 100"-listan seitsemännen sijan, mikä teki siitä hänen toisen kymmenen parhaan joukkoon yltäneen singlensä pääartistina sekä kokonaisuudessaan kolmannen. Kappale on mukana Just Dance 2015 -pelissä.
Kappaleet

Digitaalinen single
"Summer" – 3:44
Digitaalinen EP – Remixit
"Summer" (Extended Mix) – 4:56
"Summer" (Diplo & Grandtheft Remix) – 4:27
"Summer" (R3hab & Ummet Ozcan Remix) – 4:40
"Summer" (Twoloud Remix) – 5:22
Kaaoksen kesyttäjät

| Kaaoksen kesyttäjät |
| --- | --- |

Tyyli:  tositelevisio
Kestoaika:  42 minuuttia
Pääosissa:   Susani Mahadura  Laura Holmström  Einari Saarinen 
Alkuperämaa:  Suomi
Alkuperäiskieli:  suomi
Verkko:   MTV3  MTV Katsomo  C More 
Esitetty:  27. lokakuuta 2022 –
Tuotantokausia:  1
Jaksoja:  10
Tuotanto
Tuottaja(t):  Janina Kokkonen
Vastaava(t) tuottaja(t):   Suvi Valkonen  Tuomas Summanen  Olli Suominen  Mei Hari (MTV) 
Ohjaaja(t):  Joel Rahkonen
Käsikirjoittaja(t):  Riitta Helminen
Tuotantoyhtiö(t):  Rabbit Films
Palkinnot
Voitetut:  Kultainen Venla Lifestyle-ohjelma 2022
Kaaoksen kesyttäjät on suomalainen tositelevisiosarja, jonka ensimmäinen tuotantokausi alkoi MTV3-kanavalla lokakuussa 2022. Ohjelmassa suomalaisperheet joutuvat luopumaan 50 prosentista omistamistaan tavaroista. Kaikki tavarat tyhjennetään asunnoista ja asetetaan kerralla nähtäville suureen halliin. Asunnon ollessa tyhjänä puuseppä rakentaa sinne uusia kaluste- ja säilytysratkaisuja, hyödyntäen käyttökelvottomia huonekaluja.
Ohjelman vakiokasvot ovat juontaja Susani Mahadura, järjestäjä Laura Holmström ja puuseppä Einari Saarinen.
Kaaoksen kesyttäjät perustuu brittiläiseen Sort Your Life Out in Seven Days -formaattiin.
Aiheesta muualla

Ohjelman esittelyvideo MTV Katsomon YouTube-kanavalla